Ílegusavnið var formliga stovnsett tann 1. juni 2006. Ílegusavnið virkar við heimild í Ll. nr. 62 frá 17. juni 2005 um gransking í mannaílegum (Ílegulógin)–sí nærri um lógina undir rættarreglur. Sbrt. § 3, stk. 1 er endamálið hjá Ílegusavninum at skipa, byggja upp og fyrisita Vevnaðarskránna, Diagnosuskránna og Ættarbandsskránna og viðgera umsóknir um loyvi til at granska í upplýsingunum í skráunum, herundir at krevja gjald fyri tær veitingar og upplýsingar, sum Ílegusavnið gevur atgongd til. Tískil er Ílegusavnið í høvuðsheitum ikki ein granskingarstovnur, men heldur ein samskipandi eind innan heilsuverkið, ið hevur sum uppgávu at fáa uppbygt nevndu skráir, gera møguligar forkanningar og annars at viðgera umsóknir til at granska í upplýsingunum. Játtanin hjá Ílegusavninum í 2015 er umleið 1,2 mio. kr. Haraftrat umsitur Ílegusavnið játtanina til verkætlanina Fargen uppá 400.000 kr. Meginreglan er at verkætlanir, ið innganga avtalu við Ílegusavnið, skulu rinda Ílegusavninum fyri tænasturnar, ið verða veittar. Ílegusavnið rindar so aftur kliniskum ábyrgdarhavum, starvsstovuni á Landssjúkrahúsinum v. m. fyri tænasturnar, ið tey veita. Um verkætlanir viðføra vitan, ið onkursvegna kann handilsgerast, verður í sambandi við verkætlanir tryggjað, at føroyska heilsuverkið eigur rætt til ein part av møguligum ágóða/virði. ÍLEGUSAVNIÐ er tann føroyski Biobankin, sum umsitur allar upplýsingar um blóðroyndir, vevnaðarroyndir, staðfestar sjúkur og ættarbond hjá føroyingum. Uppgávan hjá Ílegusavninum er at tryggja, at upplýsingarnar eru rættar, verða væl vardar og goymdar trygt.